钦定古今图书集成/理学汇编/字学典/第086卷 > 《徐渭笔元要指》 > 《执管法》
## 钦定古今图书集成/理学汇编/字学典/第086卷 > 《徐渭笔元要指》 > 《执管法》

凡执管，须识浅。〈去纸浅〉深。〈去纸深〉长。〈笔头长以去纸深也〉短。〈笔头短以去纸
浅也〉真书之管，其长不过四寸有奇，须以三寸居于指
掌之上，只留一寸一二分著纸。盖去纸远则浮泛虚
薄，去纸近则揾锋。〈是好处〉势重，若中品书，把笔略起，大
书更起《草诀》云：“须执管，去纸三寸一分，当明字之大
小为深浅也。”

执管之法，须置管于大指中节之前，不得当节以碍
其运动，须要居于动静之际。

《书法》所云“拓大指” 者，大约当以笔在指端，运动适意，则腾跃顿挫，生意出焉。若当节，则掌握如抠，每每不得自由，转动必碍。凡回旋处，多成棱角，笔死矣，安望字之生动乎？

《略》：略以食指齐其中指，兼助为力，指自然实。

世俗多以单指苞之，单钩则肘臂著纸力不足而无神气，便有拘局而不放浪的意。自必以双指苞管，盖撮中指而敛食指以助之者也。虽云要齐，又不必十分牵之使齐，亦要有自在意思方得，正所谓“双苞而实指” 者。夫双苞则坚，坚则掣打劲利。齐指则实，实则筋力均平。

又以名指。拒前三指所执之管。更以小指。拒前名指。

虽用《大中食》，三指著力，亦须五指共执。

令掌心虚如握卵。

拳指塞掌，便能绝其力势。拳须虚，则运用便易，转侧圆顺，此正所谓“虚拳” 者也。

“把腕来平平挺起”，凡下笔点画，波撇屈曲，皆须尽一
身之力而送之。

“古人贵悬腕者，以可尽力耳。大小诸字，古人皆用此法。若以掌帖卓上，则指便黏著于纸，终无气力，轻重便当失准，虽便挥运，终欠圆健。盖腕能挺起，则觉其竖，腕竖则锋必正，锋正则四面势全也。” 近来又以左手撘卓上，右手执笔按在左手背上，则来往也觉通利，腕亦自觉能悬，此则今日之悬腕也，比之古法非矣。然作小楷及中品字，小草犹可大真，大草必须高悬手书。如人立志，要争衡古人，大小皆须悬腕，以求古人秘法，似又不宜从俗矣。

《执之虽坚》，又不可令其太紧，使我转运得以自由。

大凡执紧必滞。今既居大指节前，微而侧向于前矣，又须执之，使宽急得宜，不可一味紧执，盖执之愈紧，则愈滞于用故耳。又云：“善书不在执笔太牢”，若浩然听笔之所之，而不失法度，乃为善矣。〈此草书法真，亦可以相通者。〉

大要“执之虽紧，运之须活，不可以指运笔，当以腕运
笔。故执之在手，手不主运；运之在腕，腕不主执。”执虽
期于重稳，用必在于轻便。然而轻则须沉，便则须涩，
其道以藏锋为主，若不涩，则险劲之气无由而生。至
于太轻不沉，则成浮滑，浮滑则俗。